Alnæs klar for Trøndelag

**Frode Alnæs er vinteren 2018 aktuell med sin kritikerroste gitarforestilling «Min dans med strenger», som handler om hans liv med gitaren. 32 kulturhus over hele landet får besøk.**

**Nå er turen kommet til Selbu og Sjøbygda søndag den 26. August kl.17.00 med orkester under ledelse av Morten Huuse.**

- Dette har jeg drømt om lenge, og det er fantastisk moro å reise rundt i Norge med denne forestillingen. Og en ekstra bonus er at vi på hvert sted får spille med lokale gitarister. Det finnes utrolig mange unge talenter der ute, sier Frode Alnæs.

**Gjestegitarister**

For å gjøre hver forestilling til en unik opplevelse inviteres en lokal gitarist opp på scenen hver kveld. Disse blir med i Selbu:

John Oddstein Aune og Markus Løvø Aune.

**Humor og alvor**

«Min dans med strenger» er en konsertforestilling med både humor og alvor - og med gitaren i sentrum. Her inviterer den folkekjære artisten publikum med på en personlig, underholdende og glitrende musikalsk reise full av historier hentet fra eget liv. Publikum får servert nye låter, musikkhistoriens mest kjente gitarlåter og ikke minst hits fra Frodes solokarriere og fra Dance With A Stranger.

**Min blues**

«Min dans med strenger» handler om gitaren som venn, trøst, gledesspreder, reisefølge og kunstnerisk uttrykk. Den handler om et livslangt vennskap med instrumentet som trøstet da håret falt av som 11-åring, om det å være annerledes, til det å slå igjennom som musiker og å bli en berømt gitarist, artist og komponist.

- Jeg skjulte meg jo med parykk i 16 år. Det er klart det har preget livet mitt å ikke stå fram som den jeg var. I tillegg til all humoren og latteren i forestillingen ønsker jeg å fortelle en historie om det å være annerledes, men å snu det til en styrke, sier Alnæs.

**Medvirkende**

«Min dans med strenger» produseres av Alnæs’ eget selskap Frog Music AS. Ivar Tindberg har regi på forestillingen og Frode er musikalsk ansvarlig. Med seg på scenen til Trøndelag har Frode:

Morten Huuse (kapellmester/tangenter), Trondheim.

Kjetil Sandnes (bass), Trondheim.

Henrik Langerød (trommer), Oslo.

Lys: Trond Dybfest, Trondheim

Lyd: Tommy Røyseth, Hareid